Betogers sak toe op Laerskool Schweizer-RenekeDie foto waaroor die herrie woed en waarop gesien kan word hoe gr. R’s blykbaar volgens hul ras geskei is. Foto: Twitter Die Laerskool Schweizer-Reneke is Donderdagoggend dringend ontruim toe sowat 150 betogers uit die plaaslike gemeenskap op die skool toegesak het om hul misnoeë te kenne te gee oor ŉ beweerde rassistiese foto wat by dié skool geneem is. Die betogers het omstreeks 09:30 die skoolperseel betree, waarna besluit is om die skool ter wille van die leerders se veiligheid te verdaag. Volgens ŉ ooggetuie het die betogers, wat op tussen 100 en 200 geskat word, omstreeks 10:30 vreedsaam op die terrein getoi-toi. Sommige ouers het glo ’n heining gebreek om hul kinders te verwyder. Die protesoptrede volg nadat die ma van ŉ gr. R-leerder aan die skool woedend gereageer nadat die kind se klasonderwyseres ŉ foto op die skool se WhatsApp-groep gedeel het. Daarop kan gesien word hoe 18 oënskynlik wit leerders bymekaar sit aan tafeltjies wat teen mekaar geskuif is, terwyl vier oënskynlik swart leerders op hul eie agter in die klas aan twee ander tafels sit. Sello Lehari, Noordwes se LUR vir onderwys en sportontwikkeling, was Donderdagoggend tydens die betoging in ŉ vergadering met die skoolhoof, Alwyn Henning. Lehari het vroeër sy “skok en teleurstelling” oor die foto uitgespreek. “Namens die departement wil ek die bewerings van rassisme in ons skole wat strydig is met die Grondwet van ons land, ten sterkste veroordeel,” sê Lehari. “Ingevolge die Grondwet… mag daar nie op grond van ras gediskrimineer word nie.” Hy sou na verwagting die skare betogers toespreek sodra hy klaar met die hoof vergader het. Die laerskool het vroeër onderneem om ŉ verklaring oor die voorval uit te reik, maar het ten tyde van publikasie dit nog nie gedoen nie. ’n Ander ouer van ’n leerder in die betrokke gr. R-klas, wat vra om anoniem te bly, het intussen gesê die vier swart leerders is eers gisteroggend aan die skool ingeskryf. “Daar moes toe vinnig ’n plek vir hulle gemaak word. Die kinders is later gister [Woensdag] wel herverdeel om almal hul regte plek te gee.” Sy sê intussen dit was vanoggend “nag” by die skool toe hulle hul kinders moes gaan haal.